b'\n_START_ARTICLE_\nFrode \xc3\x98verli\n_START_SECTION_\nKarriere\n_START_PARAGRAPH_\n\xc3\x98verli startet sin tegnekarriere som 17-\xc3\xa5ring i 1984, da han kom p\xc3\xa5 trykk i Fantomet med en Fantomet-parodi. P\xc3\xa5 den tiden var han fremdeles skoleelev, men tegnet flittig. Bare to \xc3\xa5r senere tegnet han fast for det nystartede humorbladet Pyton. I begynnelsen tegnet han etter manus skrevet av Dag Kolstad, John J\xc3\xa5re Raake og senere ogs\xc3\xa5 Bj\xc3\xb8rn Ousland, men etter en stund m\xc3\xa5tte han selv begynne \xc3\xa5 skrive historiene da det var begrenset hva andre kunne skrive for ham. Hans mest kjente serier fra tiden i Pyton er Deep Shit Junkies og Birger og Egil. Pyton-perioden varte helt fram til 1996. _NEWLINE_Da det ble klart at Pytons storhetstid var forbi, kontaktet han i 1995 Bladkompaniet med humorserien A-laget, som handlet om tre fotballsupportere. Den ble etter hvert utviklet til det vi i dag kjenner som Pondus, som debuterte i norske aviser den 28. oktober 1995. V\xc3\xa5ren 1996 ble Pondus fast innslag i bladet Ernie, hvor den raskt ble sv\xc3\xa6rt popul\xc3\xa6r. Sommeren 2000 fikk Pondus sitt eget m\xc3\xa5nedsblad._NEWLINE_Parallelt med Pondus tegner \xc3\x98verli ogs\xc3\xa5 serien Rutetid, og han st\xc3\xa5r ogs\xc3\xa5 bak serien  Riskhospitalet. Med Pondus har \xc3\x98verli vunnet Sproingprisen to ganger. I 1998 vant han den for det f\xc3\xb8rste Pondus-albumet, Alt for Norge. I 2003 vant han prisen igjen, da for Pondus julespesial 2003. I 2006 mottok han Adamsonstatuetten som utdeles av Svenska Serieakademin\xc2\xa0.'